《和米芾为梁唐不收慰问帖寄诗》
宋代·薛绍彭

圣贤尺牍间，吊问相酬答。
不笔或无意，兴合自妍捷。
名迹后人贵，品每分真杂。
前世无大度，危乱相乘蹑。
白发如莲帽，騧马似瓜贴。
触事为不祥，凶语弃玉躞。
料简纯吉书，乃有十七贴。
当时博搜访，所得固已狭。
于此半千岁，历世同灰劫。
真圣扫忌讳，尽入淳化箧。
巍巍覆载量，细事见广业。
唐人工临写，野马成百叠。
硬黄脱真迹，勾填本摹榻。
今惟典刑在，后世皆可法。

作者简介：河中万泉人，字道祖，号翠微居士。薛向子。哲宗元祐元年官承事郎、监上清太平宫。历少府监丞，累官秘阁修撰、知梓潼路漕。工书，擅行、正、草诸体，取法晋唐，格度严谨，自成一家。与米芾为书画友，书法并称“米薛”。